আচ্ছা বলুন তো, পিভি সিন্ধু কী খেলেন? কোন খেলার জন্য তিনি বিখ্যাত? এত পর্যন্ত পড়ে পাঠকের চোখ কপালে উঠতেই পারে। ভাবতেই পারেন হঠাৎ এমন প্রশ্ন করা হচ্ছে কেন। সহজ প্রশ্নের সহজ উত্তরই তো হবে। সবাই বলবেন এ আবার কী কথা! পিভি সিন্ধু তো ব্যাডমিন্টন খেলোয়াড়। রিও অলিম্পিক্স থেকে ভারতকে রুপো এনে দিয়েছেন।
ভারতকে রুপো এনে দিয়ে দেশের মুখ উজ্জ্বল করলেও মানুষ ভুলে গিয়েছেন সিন্ধুর পরিচয়। এতটাই ক্ষণস্থায়ী মানুষের স্মৃতি! নাকি অজ্ঞতা। যাই হোক না কেন, সিন্ধুকে করে দেওয়া হল ভলিবল খেলোয়াড়। তা-ও আবার সবার সামনেই। অলিম্পিক্সের রুপো জয়ী সিন্ধুকে সর্বসমক্ষে ভুল করেই ভলিবল খেলোয়াড় বলে বসেন অল ইন্ডিয়া মজলিস-ই-ইত্তেহাদ-উল-মুসলিমীন-এর (এআইএমআইএম) বিধায়ক মুমতাজ আহমেদ খান।
রিও অলিম্পিক্সের জন্য রীতিমতো ঢাকঢোল বাজিয়েই ভারতের অলিম্পিয়ানরা উড়ে গিয়েছিলেন ব্রাজিলে। সেখানে ইভেন্ট শুরু হতেই একে একে নিবে যায় ভারতের দেউটি। সবাই যখন ব্যর্থ, সেই সময়ে সিন্ধু ইতিহাস তৈরি করেন। ব্যাডমিন্টনে ভারতকে এর আগে কেউ রুপো দিতে পারেননি অলিম্পিক্সের মঞ্চ থেকে। আর সেই সিন্ধুর খেলাটাই বদলে দিলেন মুমতাজ।
শুক্রবার হায়দরাবাদের চারমিনারে একটি ম্যারাথনে অতিথি হিসেবে উপস্থিত হয়েছিলেন সিন্ধু। অনুষ্ঠানের উদ্বোধন করতে এসেছিলেন স্বয়ং ওই বিধায়ক। ওই অনুষ্ঠানেই নিজের বক্তব্য পেশ করার সময়ে সিন্ধুর খেলা বদলে দেন মুমতাজ। সিন্ধুর নাম বলার আগে বেশ ইতস্ততও করছিলেন। বোঝাই যাচ্ছিল, সিন্ধুর নামের সঙ্গে তিনি পরিচিত নন। উপ মুখমন্ত্রী মেহবুব আলির সঙ্গে কথা বলার পর মুমতাজকে বলতে শোনা যায়, ‘আমরা ভলিবল খেলোয়াড় পিভি সিন্ধুকে ধন্যবাদ জানাই।’
বিধায়কের কথা শুনে হাসতে শুরু করে দেন সিন্ধু। উল্লেখ্য, সিন্ধু নিজে ব্যাডমিন্টন খেললেও তাঁর মা-বাবা ভলিবল খেলতেন। এর আগেও অবশ্য রাজনীতিবিদরা গুলিয়ে ফেলেছিলেন সিন্ধুর পরিচয়। হরিয়ানার মুখ্যমন্ত্রী মনোহরলাল খাট্টার সিন্ধুকে কর্নাটকের খেলোয়াড় বলেছিলেন জনসমক্ষে। এ বার তাঁর খেলাটাই বদলে দেওয়া হল। এই তো দেশের খেলাধুলোর অবস্থা। পদকজয়ী অলিম্পিয়ানের খোঁজ খবর কেই রাখেন না। তাঁর নাম ভুলে যান রাজনীতিবিদরা। বদলে দেওয়া হয় তাঁর খেলা।
রইল সেই ভিডিও —